次韻馬參議留别
作者：葉夢得
朝代：宋

paragraphs: 戎車百兩去難攀，秣馬前驅矢石間。
析木舊津吞朔易，神都新令愯寘顔。
傳聲已報連三捷，觸熱那辭冒百艱。
束縛會看擒頡利，灰釘何待執戎蠻。
清談一笑時能共，妙語千篇未可刪。
緩带且從黄閣老，峨冠行奉紫宸班。
分攜坐歎虚懸榻，老病懷歸祇故山。
他日小舟能過我，萬峰深處有柴關。